Διαφωνώ  μαζί  σου  αλλά.... 


Η  πρόσφατη  καταδίκη  της  Ανπιρβ  από  το  δικαστήριο,  δεν  άφησε 
ασυγκίνητη  την  Ελληνοκυπριακή  κοινή  γνώμη  και  εκφράστηκαν  διαμαρτυρίες, 
τόσο  στο  εσωτερικό  όσο  και  στο  εξωτερικό.  Το  εξουθενωτικό  πρόστιμο  που 
επιβλήθηκε  στην  εφημερίδα,  δεν  μπορεί  να  ερμηνευτεί  παρά  ως  μια 
προσπάθεια  φίμωσης  του  “ενοχλητικού  αντιπολιτευόμενου  τύπου”,  τίποτε 
παραπάνω,  τίποτε  λιγότερο. 

Και  έρχεται  η  ενέργεια  αυτή  να  προστεθεί  στο  κομπολόι  των 
αντιδημοκρατικών  ενεργειών  στη  χώρα  μας:  τη  δολοφονία  των 
ΗιΚτηβΙ/ΘυτΙοη  πιο  παλιά,  τη  δολοφονία  του  ΚυΙΙυ  ΑάοΙι  πιο  πρόσφατα.. 

Παρά  το  τείχος  που  έστησε  και  συντηρεί  ο  κ.  Ντενκτάς,  ως  Κύπριοι  δεν 
μπορούμε  να  μην  ενοχλούμαστε  για  το  τι  συμβαίνει  στην  Κύπρο,  ιδιαίτερα 
όταν  τα  γεγονότα  αμαυρώνουν  την  εικόνα  της  Δημοκρατίας  στη  χώρα  μας 
στον  ευρύτερο  χώρο  της  Ευρώπης  αλλά  και  πάρα  πέρα. 

Είναι  αρκετά  τα  τρωτά  που  υπάρχουν  και  στο  Νότο.  Ωστόσο  δεν 
σκοτώνονται  οι  άνθρωποι  για  τις  ιδέες  τους  ενώ  οι  εφημερίδες  που 
λιβελλογραφούν  -  αν  υποθέσουμε  ότι  η  Ανιχιρο  λιβελλογράφησε  - 
καταδικάζοντας  σε  λογικά  πρόστιμα.  Τέτοια  που  δε  θέτουν  την  επιβίωση 
τους  σε  κίνδυνο,  έτσι  που  η  πολυφωνία  να  μπορεί  να  συνεχίζει. 

Όντας  ένας  έξυπνος  άνθρωπος,  θα  έπρεπε  ο  κ.  Ντενκτάς  να  είχε 
καταλάβει,  ότι  δεν  μπορεί  να  φιμώσει  αυτούς  που  διαφωνούν  με  την  πολιτική 
του  μόνιμου  διαχωρισμού  των  δυό  κοινοτήτων  και  την  αποκυπροποίηση  της 
χώρας.  Όταν  η  Τουρκία  κτυπά  την  πόρτα  της  Ευρώπης  και  αναμένεται 
απ'αυτή  να  βελτιώσει  το  μητρώο  της  για  τα  ανθρώπινα  δικαιώματα,  θα 
πρέπει  ο  κ.  Ντενκτάς  να  καταλάβει  ότι  δεν  τη  βοηθά,  μετερχόμενος  ο  ίδιος 
φασιστικές  μεθόδους. 

Αν  κλείσει  τη  μια  εφημερίδα  κάποια  άλλη  θ'ανοίξει  κι  αν  κλείσουν 
κάποιου  θαρραλέου  δημοσιογράφου  το  στόμα,  κάποιος  άλλος  θα  πάρει  τη 
θέση  του.  Αν  ο  κ.  Ντενκτάς  θέλει  να  πείσει  για  την  ορθότητα  των  ιδεών  και 
των  επιδιώξεων  του,  ας  το  κάμει  με  επιχειρήματα  και  όχι  με  τη  βία,  τις 
αντιδημοκρατικές  μεθόδους  και  αναμασώντας  τα  λάθη  του  παρελθόντος. 

Διαθέτει  αρκετές  εμπειρίες  ο  κ.  Ντενκτάς,  έτσι  που  θα  έπρεπε  να  είχε 
καταλάβει  ότι,  όσο  κι  αν  αρκετοί  άνθρωποι  δεν  αντιδρούν  γιατί  “θέλουν  την 
ησυχία  τους”,  υπάρχουν  άλλοι  τόσοι  που  δεν  σκοπεύουν  να  ψηλώσουν  τα 
χέρια  στην  καταπίεση,  τον  εκφοβισμό  και  τις  δολοφονίες. 

Όσο  κι  αν  προσπαθήσει  ο  κ.  Ντενκτάς,  δεν  μπορεί  να  κάμει  τους 
Κυπρίους  να  μη  σκέφτονται  το  καλό  της  δικής  τους  χώρας.  Και  δε  θα  πρέπει 
ούτε  οι  μεν  ούτε  οι  δε  να  αφήσουμε  τα  λάθη  του  παρελθόντος  και  από  τις  δυό 
πλευρές  να  καταστρέψουν  τις  πιθανότητες  πολιτικής  επιβίωσης  της  χώρας 
μας. 

Μπορεί  οι  Τουρκοκύπριοι  να  είναι  καταπονημένοι  από  τις  ταλαιπωρίες 
των  τελευταίων  δεκαετιών,  πριν  και  μετά  την  Τουρκική  επέμβαση.  Ωστόσο  δε 
φαίνεται  να  είναι  διατεθειμένοι  να  παραιτηθούν  από  την  ιδέα  μιας 
αξιοπρεπούς  διαβίωσης  σε  μια  δημοκρατική  κοινωνία. 

Ας  μας  αφήσουν  οι  εθνικιστές  και  των  δυό  πλευρών  να  ζήσουμε 
ειρηνικά  στη  μικρή  μας  χώρα,  να  δημιουργήσουμε  ξανά  ανάμεσά  μας  την 
εμπιστοσύνη  και  να  δοκιμάσουμε  να  ξανακτίσουμε  την  κοινωνία  μας,  ακριβώς 
όπως  γίνεται  και  στην  Ευρώπη,  της  οποίας  μέλος  προσβλέπει  να  γίνει  και  η 
ίδια  η  Τουρκία. 

Εκφράζουμε  όλη  μας  τη  συμπάθεια  στην  Αναιρο,  τη  συγχαίρουμε  για 
την  τολμηρή  της  δημοσιογραφία  και  ευχόμαστε  οι  διώξεις  και  απειλές  των 
δημοκρατικών  ανθρώπων,  να  βρουν  επί  τέλους  ένα  τέλος.  Δε  χρειάζεται  να 
υπενθυμίσουμε  ότι  σε  μια  Δημοκρατία,  η  ελεύθερη  έκφραση  αποτελεί  το 
οξυγόνο  της  κοινωνίας.  Όπως  είπε  και  ο  Βολταίροί 
“Διαφωνώ  με  αυτά  που  λες  αλλά  είμαι  έτοιμος  να  πεθάνω  για  νάχεις  το 
δικαίωμα  να  τα  λες”. 


ΝΕΟΚΥΠΡΙΑΚΟΣ  ΣΥΝΔΕΣΜΟΣ 

ΐΐοφοοο 

